Mika Kojonkoski: - Flaut for Finland
Han legger til – etter en tenkepause: – Flaut for Finland. Og flaut for vintersport. Alle fire hopprenn i den beryktede Rukabakken – to konkurranser for spesialhopperne og to for kombinertløperne – blåste bort i vind og regn. Men det kunne vært hoppet en amputert konkurranse med et spor som hadde fungert etter hva VG erfarer. – Kjølesystemet fungerte ikke som det skulle. Været er – og har alltid vært – temmelig utfordrende her, sier Kojonkoski. Den tidligere norske landslagstreneren i hopp (2002 til 2011) er nå leder av hoppkomiteen i det internasjonale skiforbundet (FIS). I tillegg er han toppidrettssjef i Finland. Han var tydelig oppgitt over hva som skjedde på hjemmebane i helgen. Renndirektør for hopp, Walter Hofer, måtte selv gripe inn da det islagte sporet sprakk opp. Han sier til VG. – Det er kapasiteten til kjøleanlegget som er for dårlig. Kritikken tar jeg med arrangøren. Jeg ønsker ikke å ta den i media først, sier Walter Hofer. I dag får VG bekreftet fra en killde sentralt plassert i FIS-hopp at hovedårsaken til avlysningen lørdag og søndag var at kjølesystemet til sporet var delvis ute av drift. – Det er nesten helt sikkert at det ikke blir verdenscup i hopp mer i Kuusamo, sier kilden til VG. Han understreker at arbeidet med sporet får strykkarakter. I utgangspunktet var det bare én person som jobbet med sporet. Tilgjengelig verktøy i en krisesituasjonen var en motorsag. Det var alt. Ifølge den finske avisen Ilta-Sanomat medfører avlysningene av samtlige konkurranser i hopp og kombinert et sviende økonomisk tap for det finske skiforbundet. Beløpet skal ligge på 7,2 millioner kroner. – Jeg kan ikke kommentere tallet. Det må andre svare for. Men jeg vet at det dreier seg om mye penger for det finske skiforbundet, som allerede sliter økonomisk, og har interne stridigheter om fordeling av penger mellom langrenn, hopp og kombinert, sier Kojonkoski. Renndirektør i kombinert, den tidligere norske storhopperen Lasse Ottesen (OL-sølv), mener det er på tide å se seg om etter et nytt sted for sesongåpningen i kombinert. – Issporet har ikke fungert som det skulle med altfor mye vann. Det oppdaget vi allerede lørdag, sier Lasse Ottesen. Etter intervjuet med VG løp han til den tyske TV-kanalen ARDs livestudio for å forklare avlysningen. Han avslører at de ikke kan leve med en sesongstart med «koseprat» i studio. Og ingen løpere i aksjon i en idrett som er svært populær i Tyskland. – Det er en tøff start for verdenscupsirkuset å reise til Rukabakken. Bakken er kjempestor (bakkerekord 147 meter) det er mye vind her. Enten må arrangøren ta tak slik at rennet går som planlagt, eller så må vi finne et annet sted, og da tenker jeg på Rovaniemi. Hvor bakken er mindre og snøgarantien er høy, sier Lasse Ottesen.
Først var det vinden. Så kollapset kjølesystemet i ovarennet. Mika Kojonkoski (52) beskriver kaoset i Kuusamo slik: - Flaut for Finland.